Kisiwa cha Toten
Kisiwa hiki ni asili ya mji wa Tanga. Kiasili mji mwenyewe ulikuwepo hapa kisiwani na maghofu yaliyobaki ni ushuhuda wake. Tangu pwani la Mrima, pamoja na Tanga, liliwekwa chini ya utawala wa sultani Seyyed Said wa Zanzibar, wakazi wapya waliohamia Tanga walianza kujenga nyumba zao barani. Watu wa kisiwani waliwafuata. Mmisionari Ludwig Krapf aliyetembelea Tanga mnamo 1854 alikuta bado watu wengi kisiwani. Burton aliyemfuata miaka michache baadaye aliona wakazi wachache tu. Baumann aliandika mwaka 1891 kwamba wakazi wa mwisho waliondoka mnamo 1885 wakihamia bara sehemu za mji wa leo.